KOMMISSIONENS BESLUTNING af 13. februar 1995 om ændring af beslutning 94/382/EF om godkendelse af alternative varmebehandlingssystemer til forarbejdning af animalsk affald fra drøvtyggere med henblik på inaktivering af spongiform encephalopati-agenser (95/29/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/667/EØF af 27. november 1990 om sundhedsmæssige bestemmelser for bortskaffelse, forarbejdning og afsætning af animalsk affald og for beskyttelse mod forekomst af patogener i foder fremstillet af dyr, herunder fisk, og om ændring af direktiv 90/425/EØF (1), ændret ved direktiv 92/118/EØF (2), særlig bilag II, kapitel II, punkt 6, litra c), og

ud fra følgende betragtninger:

Ifølge punkt 6, litra a), i kapitel II i bilag II til direktiv 90/667/EØF skal højrisikostoffer opvarmes til en kernetemperatur på mindst 133° C i 20 minutter ved 3 bar, efter at råstoffets partikelstørrelse er nedbragt til mindst 50 mm;

i henhold til punkt 6, litra c), i kapitel II i bilag II til nævnte direktiv kan der dog godkendes alternative varmebehandlingssystemer; derfor blev Kommissionens beslutning 92/562/EØF af 17. november 1992 om godkendelse af alternative varmebehandlingssystemer til forarbejdning af højrisikostoffer (3) vedtaget;

som følge af en videnskabelig undersøgelse af de fysiske parametre, der skal anvendes for at inaktivere scrapieagens og bovin spongiform encephalopati(BSE)-agens, har det været muligt foreløbigt at identificere de parametre, som anvendes i andre processer, der er beskrevet i beslutning 92/562/EØF, og som inaktiverer disse agenser;

Kommissionen vedtog derfor beslutning 94/382/EF af 27. juni 1994 om godkendelse af alternative varmebehandlingssystemer til forarbejdning af animalsk affald fra drøvtyggere med henblik på inaktivering af spongiform encephalopati-agenser (4) for at fastsætte parametre til brug for lav- og højrisikostoffer i de systemer, som er beskrevet i beslutning 92/562/EØF; de parametre, som i beslutning 94/382/EF er fastsat for kontinuerlige afsmeltningssystemer, er baseret på systemer, der anvender en batchmetode; derfor er det muligt at lade medlemsstaterne autorisere batchsystemer, der fungerer efter de parametre, som er fastsat i artikel 2, stk. 2, i beslutning 94/382/EF for kontinuerlige systemer;

der er fastsat en speciel koaguleringsfase for kapitel VII-systemer i artikel 2, stk. 2, i beslutning 94/382/EF; denne fase indgår ikke i steriliseringsprocessen og kan udgå;

svinefedt og afsmeltede fedtstoffer er fritaget fra bestemmelserne i beslutning 94/382/EF; den tekniske beskrivelse af de fritagne produkter bør gøres tydeligere;

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

I beslutning 94/382/EF foretages følgende ændringer:

1) I artikel 1, stk. 2, nr. vii), ændres »svinefedt og afsmeltede fedtstoffer« til »afsmeltede fedtstoffer«.

2) I artikel 2, stk. 2, i afsnittet vedrørende kapitel VII (kontinuerligt/atmosfæretryk/affedtet) udgår »Forud for ovenstående bør der foretages koagulering ved >80° C i 30 til 60 min.«.

3) I artikel 2 indsættes som stk. 6:

»6. Batchsystemer, der opfylder de parametre, som er opstillet i stk. 2 for kontinuerlige systemer, der fungerer i henhold til kapitel III, IV, VI eller VII, kan også autoriseres«.

Artikel 2

Denne beslutning er rettet til medlemsstaterne.

Udfærdiget i Bruxelles, den 13. februar 1995.

På Kommissionens vegne

Franz FISCHLER

Medlem af Kommissionen

(1) EFT nr. L 363 af 27. 12. 1990, s. 51.

(2) EFT nr. L 62 af 15. 3. 1993, s. 49.

(3) EFT nr. L 359 af 9. 12. 1992, s. 23.

(4) EFT nr. L 172 af 7. 7. 1994, s. 25.